ፓርላማው  የሚገነቡ  መንገዶች  ጥራትና  ዕድሜ  እንዳሳሰበው አስታወቀ
በአገሪቱ በተለያዩ አካባቢዎች እየተገነቡ ያሉና ይገነባሉ ተብለው የታቀዱ የመንገድ ፕሮጀክቶች መጓተትና የጥራት ችግሮች የኅብረተሰቡ ተደጋጋሚ አቤቱታዎች ቢሆኑም፣ ችግሩ አሁንም  መቀጠሉን የሕዝብ ተወካዮች ምክር ቤት አስታወቀ፡፡ በርካታ የአገር ሀብት ወጥቶባቸው የሚገነቡ መንገዶች የጥራት ማነስና መዘግየት በተደጋጋሚ የሕዝብ ምሬት መነሻ መሆናቸውን፣ ከዚያም አልፎ አንዳንድ መንገዶች ሳይመረቁ እንደሚፈርሱ የተናገሩት በሕዝብ ተወካዮች ምክር ቤት የግብርና፣ አርብቶ አደርና አካባቢ ጥበቃ ጉዳዮች ቋሚ ኮሚቴ አባላት፣ ሰኞ ኅዳር 14 ቀን 2013 ዓ.ም. የኢትዮጵያ መንገዶች ባለሥልጣን የበጀት ዓመቱን የሩብ ዓመት ዕቅድ አፈጻጸም በገመገሙበት ወቅት ነው።የምክር ቤት አባላቱ መንገዶች በተያዘላቸው ጊዜና የጥራት ደረጃ  ተጠናቀው አገልግሎት እንዳይሰጡ የሚያደርጉ፣ እንዲሁም በትኩረት የማይሠሩ አማካሪዎችና የሥራ ተቋራጮች ተጠያቂ እንዲሆኑ ጠይቀዋል።የኢትዮጵያ መንገዶች ባለሥልጣን ዋና ዳይሬክተር አቶ ሀብታሙ ተገኝ (ኢንጂነር) በበኩላቸው፣ በኢትዮጵያ የመንገድ ግንባታ እንደ ሸቀጥ በድርድር ዓይነት አሠራር አየሄደ መሆኑን ገልጸው፣ በአሁኑ ጊዜ የመንገድ ዘርፍን ወቅቱ ከሚፈልገው ሁኔታ ጋር አጣጥሞ ለማስኬድ ሥራውን በአንድ ተቋም ኃላፊነት ብቻ መምራትና ማሳካት አዳጋች እንደሆነ  አስታውቀዋል፡፡በመንገድ ዘርፍ በአንድ ተቋም ኃላፊነት ብቻ ለውጥ ማምጣት እንደሚከብድ የገለጹት ዋና ዳይሬክተሩ፣ ጠቅለል ያለ የአሠራር ለውጥ የሚደረግበትን መንገድ ምክር ቤቱ እንዲፈለግ ጠይቀዋል።ዋና ዳይሬክተሩ አክለውም ተቋሙ አሁን ካለበት አሠራር  የተሻለ መንገድ ቢፈለግለትና ሁሉም ተቋማት በተለይ የትራንስፖርት፣ የገንዘብና የኮንስትራክሽን  ሚኒስቴሮች ዋና ተዋናይ በመሆን የበኩላቸውን አስተዋጽኦ ቢያደርጉ ለውጥ ማምጣት እንደሚቻል አመላክተዋል።ባለሥልጣኑ በአሁኑ ጊዜ 250 ፕሮጀክቶችን እያንቀሳቀስኩ መሆኑን፣ የአጠቃላይ የፕሮጀክቶች ዋጋ ወደ 500 ቢሊዮን ብር መሆኑንና ይህንን ግዙፍ ሀብት የሚያንቀሳቅሱና በተቋሙ ተቀጥረው የሚሠሩ ሠራተኞች እንደ ማንኛውም  የመንግሥት ሠራተኛ  ተቀጥረው የተለመደው ዓይነት ክፍያ የሚከፈላቸው እንደሆኑ፣  መሰል የኢንጂነሪንግ ባለሙያዎች ከሚያከናውኑት ሥራ ጋር ተመጣጣኝ ክፍያ እንደማይከፈላቸው ዋና ዳይሬክተሩ አብራርተዋል።በኢኮኖሚ ዘርፉ ላይ እንደተደረገው ሪፎረም በኮንስትራክሽን ዘርፍም ላይ ጠንከር ያለ ሥራ ይፈልጋል ሲሉ ዋና ዳይሬክተሩ አስረድተዋል፡፡ ጥራት ሲባል የተሻለ ኢንቨስትመንትና ገንዘብ የሚፈልግም ቢሆንም የመንግሥት የግዥ ሥርዓት በአነስተኛ ዋጋ ለሚመጣው ተጫራች ስጥ የሚል በመሆኑ፣ አነስተኛ ዋጋ ሲመጣ ኮንትራቱ ይሰጣል ብለዋል፡፡ ነገር ግን ወደ ሥራ ሲገባ ሌላ ነው  በማለት፣ ‹‹ሕጉ ስጡ ስለሚል ብቻ እንደማይሠራ እያወቅን ከጨረታ ዋጋ በጣም ወርዶ ለመጣው  አሳልፈን እንሰጣለን፤›› ሲሉ ያለውን ችግር ገልጸዋል።ዘርፉ በብዙ ማነቆዎች ውስጥ ሆኖም አሁንም ከመንገድ ጥራት መጓደልና መጓተት ጋር በተገናኘ፣ በመቶ ሚሊዮኖች ብር የሚገመቱ ፕሮጀክቶችን እንደገና እንዲሠሩ እየተደረገ ነው ሲሉ ዋና ዳይሬክተሩ አስረድተዋል፡፡ በሌላ በኩል በከተሞች አካባቢ የወሰን ማስከበር ሥራ አዳጋች በመሆኑ ምክንያት መንገዶች ተጀምረው አንዳንዴም የግንባታ ደረጃቸው ከ80 በመቶ በላይ ደርሶ፣ ለዓመታት እንደሚቀመጡና አለፍ ሲልም ከተሞችን በልመናና ትብብር በመጠየቅ ለማስጨረስ እንደሚገደዱ በመጥቀስ ምክር ቤቱ መፍትሔ እንዲፈልግ ዋና ዳይሬክተሩ አሳስበዋል፡፡ 